KIRJALLINEN KYSYMYS E-0373/01 esittäjä(t): Reinhold Messner (Verts/ALE) komissiolle. Autobrennero S.p.a:n toimiluvan uudistaminen ja uudet moottoritieinvestoinnit.



Virallinen lehti nro 235 E , 21/08/2001 s. 0192 - 0193



KIRJALLINEN KYSYMYS E-0373/01 esittäjä(t): Reinhold Messner (Verts/ALE) komissiolle (15. helmikuuta 2001) Aihe: Autobrennero S.p.a:n toimiluvan uudistaminen ja uudet moottoritieinvestoinnit Autobrennero S.p.a ja ANAS allekirjoittivat 18. tammikuuta sopimuksen, jolla jatkettiin toimilupaa 30 vuotta. Moottoritieyhtiön investointisuunnitelmassa säädetään varaukseen asetetun verovapaan 3 000 miljardin liiran lisäksi, jotka on tarkoitettu Brenneron rautatietunnelia varten, uusista 1 000 miljardin liiran (noin 516 miljoonaa euroa) moottoritieinvestoinneista, mukaan lukien Tyrrhenanmeren-Brenneron (Tiber) yhteys, josta allekirjoittanut on jo esittänyt komissiolle kaksi kirjallista kysymystä (P-1535/99(1) ja E-2276/00(2)), 1. Onko komission mielestä hyväksyttävää perustella tällaista pidennystä järjestämättä julkista tarjouskilpailua investointien vaihtamisella uusien tieinfrastruktuurien rakentamiseen? 2. Eikö komissio katso, että tällaisen vaihtopolitiikan hyväksyminen luvan myöntäneen yhtiön ja julkisen hallinnon välillä uusien tieinfrastruktuurien hyväksi heikennä maantie- ja rautatiekuljetusten välistä tasapainoa Euroopan unionissa? 3. Eikö komission mielestä tunnelihankkeesta, jota allekirjoittanut kannattaa, olisi järjestettävä julkinen tarjouskilpailu varaamatta hanketta Autobrennero S.p.a:lle, jotta voitaisiin valita paras mahdollinen hanke ja jotta monimuotoinen hanke ei olisi riippuvainen rautatieyhteyden uudelleen arvioinnista Autobrennero S.p.a:lle toimiluvan pidentämisen tulosta odotettaessa? 4. Onko komissio tietoinen siitä, että nykyisellä Brenneron rautatiellä on ylimääräistä kapasiteettia 2530 prosenttia? Voisiko komissio varmistaa, että tämä ylimääräinen kapasiteetti myönnetään mahdollisimman pian rautatiepalvelujen toimijoille, myös yksityisille, jotta voidaan jouduttaa raskaan maantieliikenteen rajoittamista? (1) EYVL C 27 E, 29.1.2000, s. 117. (2) EYVL C 89 E, 20.3.2001, s. 173. Frederik Bolkesteinin komission puolesta antama vastaus (23. huhtikuuta 2001) Arvoisan parlamentin jäsenen tekemä kysymys on osa laajempaa kokonaisuutta, joka koskee Euroopan unionin eri jäsenvaltioissa käytössä olevien moottoriteiden toimilupien myöntämissääntöjä. Komissio on pyytänyt kaikilta jäsenvaltioilta näiden tilannetta koskevia tietoja. Komissio tutkii parhaillaan Italian viranomaisten sekä muiden jäsenvaltioiden viranomaisten toimittamia tietoja. Tarkoituksena on saada EU:n moottoriteiden toimilupatilanteesta yhtenäinen kuva. Komissio pyysi Italian viranomaisten kanssa käymissään neuvotteluissa, jotka pidettiin Roomassa 18. joulukuuta 2000, sekä Italian viranomaisille lähettämässään 14. helmikuuta 2001 päivätyssä kirjeessä näiltä kaikkia tarpeellisia tietoja sen arvioimiseksi, onko Autostrada del Brennero S.p.A. -yritykselle myönnetty toimiluvan pidentäminen yhteensopiva yhteisön lainsäädännön kanssa. Komission lähettämässä kirjeessä otettiin esiin myös parlamentin jäsen mainitsema kysymys, joka koskee Autostrada del Brennero S.p.A.:n mahdollista yhteisrahoitusta Brennerin rautatietunnelin rakentamiseksi. Siinä tapauksessa, että komissio tutkittuaan saamansa tiedot havaitsisi, että käytetyt menettelyt eivät olisi olleet yhteensopivia yhteisön lainsäädännön kanssa, komissio tulee tekemään asiasta tarvittavat johtopäätökset. Komissio on samaa mieltä parlamentin jäsenen kanssa siitä, että siinä tapauksessa, jos asianomaiset viranomaiset päättäisivät toteuttaa tunnelihankkeen yksityisen ja julkisen sektorin yhteishankkeena, on ehdottomasti järjestettävä yhteisön lainsäädännön mukainen tarjouskilpailu. Komissio toteaa tyytyväisenä, että lähikuukausina tällaisen lähestymistavan mahdollisuutta tutkii Brennerin tunneli (Tunnel de Base de Brenner) -niminen Euroopan etujen mukainen taloudellinen liittymä. Asianomaiset hallitukset ja komissio tukevat asiaa erityisen aktiivisesti. Komission tietojen mukaan Brennerin tunnelihanketta ei ole varattu Autobrennerolle, varsinkin kun voitosta saatava summa kattaa vain osan hankkeeseen tarvittavasta investoinnista. Komission hankkimien tietojen mukaan Brennerin rataosuudella on nykyisin käyttämätöntä kapasiteettia tiettyinä aikoina vuorokaudesta. Rataosuus Verona-München, joka kulkee Brennerin tunnelin kautta, muodostaa oleellisen osan Euroopan laajuista tavaraliikenneverkkoa, sellaisena kuin se määritelty muutetussa direktiivissä 91/440/EY. Sen mukaan kaikilla rautatieyhtiöillä, joilla on toimilupa yhdessä Euroopan unionin maassa, on mahdollisuus päästä käyttämään tätä rataosuutta oikeudenmukaisin ja ketään syrjimättömin ehdoin vuodesta 2003 lähtien kansainvälisten tavarakuljetuspalveluiden varmistamiseksi. Tuona ajankohtana rataosuuden kapasiteetti jaetaan kaikkien niiden rautatieyhtiöiden kesken, jotka hakevat pääsyä käyttämään kyseistä rataosuutta. Infrastruktuurin kapasiteetin käyttöoikeuden ja käyttömaksujen perimisestä annettussa uudessa direktiivissä(1), säädetään yhteistyöstä kansainvälisen kapasiteetin jakamisessa infrastruktuurin hallinnosta vastaavien välille. Tuona ajankohtana Saksan, Italian ja Itävallan rautateiden infrastruktuurin hallinnosta vastaavien tahojen on koordinoitava Brennerin solan kapasiteetin käyttöoikeutta koskevat hakemukset, jotta rataosuuden käyttö saadaan optimoitua. Komissio arvioi, että jos tällä rataosuudella, kuten Euroopan liikenneverkon laajuisestikin, kyetään kohentamaan kapasiteetin hallinnointia ja avaamaan pääsy kaikille toimijoille, silloin annetaan rautateitse kulkevalle tavaraliikenteelle mahdollisuus parantaa asemiaan maantiekuljetuksiin verrattuna. Ympäristöasiain osalta komissio on suosittanut allekirjoittamaan(2) Alppeja koskevaan yleissopimukseen liitetyn pöytäkirjan liikenteestä. Tämän pöytäkirjan tarkoituksena on muun muassa varmistaa kestävä liikenne Alppien alueella siirtämällä kuljetuksia maantieliikenteestä raiteille ja sen 11 artiklassa sopijapuolet sopivat pidättäytyvänsä uusien teiden rakentamisesta Alpit ylittävälle liikenteelle. (1) EYVL L 75, 15.3.2001. (2) KOM(2001) 18 lopullinen.